**Al țării noastre centenar**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- De ziua ta, iubită Românie,

Las sufletul să plângă lângă Prut

Și înarmat cu flori și poezie

Dau Basarabiei un sfânt sărut

Și Bucovinei mă închin, să fie

Tâmpla pulsând a României mari,

Că gena dacilor i-ascunsă-n glie

În ciuda unor hoarde de barbari

Ce ne-au călcat, dar cum Poetul scrie:

„Toți s-au făcut o apă și-un pământ”...

Un veac aniversar și înc-o mie

Să-mbraci al sărbătorilor veșmânt!

- Un secol nu-i de-ajuns, cu-atâta sânge

S-au scris istorii pe pământul tău,

Am auzit și Mureșul cum plânge,

Și Oltul l-am văzut căzând în hău.

Ardealul a fost rana ta profundă,

Ne-am îngropat în el și morți, și vii,

Dar tot aici avea să ne pătrundă

Lumina întregirii. Moși, copii

Pornim spre Alba Iulia devreme

Înveșmântați cu sfântul tricolor,

„Deșteaptă-te, române!”, cât ai vreme

Să fii stăpân pe timp și pe ogor.

Ioan Grigoraș Liliana Trif